《出衡山县行数十里古松道中至山下作》
明代·区大相

未登衡岳寺，先看衡岳松。清阴夹道植，翠色百里封。

左右分偃盖，前后引扶筇。天清下鸾鹤，风至舞虬龙。

俯瞰千寻壑，直上万仞峰。穹标倚霞岭，逸韵答石淙。

凉荫苍苔石，香袭丹桂丛。我来值穷秋，凄凄霜露浓。

既钦淩寒节，复惬幽赏悰。时见松下人，采芝𢲞紫茸。

思愿从之游，耸身青云中。何时鍊金液，于此驾轻鸿。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。